Skipulagsstofnun fellst á fyrirhugaðar virkjanir við Urriðafoss og Núp 20. ágúst 2003 Skilyrðin sem tengjast fyrirhuguðum virkjunum eru meðal annars þau að framkvæmdaraðili endurheimti votlendi á Suðurlandi sem er a.m.k. til jafns að flatarmáli og það votlendi sem raskast eða verður fyrir áhrifum . Einnig skal framkvæmdaraðili græða upp öll haugsvæði vegna breytinga á farvegi ofan lóns . Þá skal framkvæmdaraðili vakta öldurof og eyðingu gróðurs á ströndum lóns í 10 ár eftir að það verður tekið í notkun og hafi samráð við sveitarstjórnir , Landgræðslu ríkisins og Umhverfisstofnun um mótvægisaðgerðir verði þeirra þörf . Einnig segir í úrskurðarorðum Skipulagsstofnunar að framkvæmdaraðili skuli fara að tillögum Fornleifaverndar ríkisins um mótvægisaðgerðir vegna áhrifa á hvern og einn fundarstað fornleifa . Framkvæmdaraðili þarf að standa fyrir könnun á fornleifum á áhrifasvæði vega , slóða , vinnubúða og háspennulínu áður en framkvæmdir hefjast í samráði við Fornleifavernd ríkisins og fara að þeim tillögum að mótvægisaðgerðum sem stofnunin kann að gera vegna áhrifa á fornleifar á þessum svæðum .